Karin Gaardsted (S), 2014-04-22:
Hos Socialdemokraterne synes vi umiddelbart, at det er et sympatisk beslutningsforslag, som Dansk Folkeparti har fremsat.
Der er ingen tvivl om, at mobiltelefoners antennekvalitet er for dårlig.
Undersøgelsen fra Aalborg Universitet viser tydeligt, at der er stor forskel på de mest populære mobiltelefoners antennekvalitet.
Det er et problem, som især går ud over befolkningen i de tyndt befolkede områder.
Signalproblemerne medfører almindelig irritation i hverdagen og kan få store konsekvenser, hvis opkaldet drejer sig om en ulykke eller en alvorlig sundhedsmæssig tilstand.
Derudover skader det erhvervsudviklingen i yderområderne, at de erhvervsdrivende kan have svært ved at komme i kontakt med deres eksterne samarbejdspartnere.
Derfor er det vigtigt, at vi fra politisk side tager initiativ til en mærkningsordning.
Det vil give forbrugerne bedre oplysning om mobiltelefonernes antennekvalitet.
Samtidig vil en mærkningsordning lægge pres på mobilproducenterne for at forbedre antennekvaliteten.
Det skyldes, at Dansk Folkeparti insisterer på, at der skal være tale om en national mærkningsordning.
Mobilproducenterne opererer ikke udelukkende på det danske marked.
Tværtimod spænder deres aktiviteter over en lang række lande, og den dårlige antennekvalitet er derfor ikke kun et dansk problem.
Hvis vi skal have mobilproducenterne til at levere en holdbar løsning i forhold til at informere forbrugerne om antennekvaliteten, er det helt nødvendigt, at vi går sammen med de andre EU-lande.
Socialdemokraterne har længe været optaget af at løse problemerne angående mobiltelefonernes antennekvalitet.
Det var vores europaparlamentsmedlem, Christel Schaldemose, der for et års tid siden lagde pres på Kommissionen for at iværksætte en undersøgelse af mulighederne for at indføre en fælles mærkningsordning i EU.
Det har resulteret i, at Kommissionen i februar offentliggjorde en rapport, der viste, at det er teknisk muligt at indføre en fælles mærkningsordning.
Det næste skridt er, at Kommissionen fremsætter et lovforslag, der kan løse EU-landenes fælles problem i forhold til mobiltelefonernes antennekvalitet.
Det virker derfor lidt besynderligt, at Dansk Folkeparti vil have, at vi skal lave dobbeltarbejde.
Ikke nok med, at Dansk Folkepartis beslutningsforslag har en dårlig timing, så mangler der i den grad anvisninger af, hvem der skal have ansvaret for en national mærkningsordning, og hvordan ordningen skal finansieres.
Hvis staten skal stå for en national mærkningsordning af mobiltelefoners antennekvalitet, vil det blive en dyr fornøjelse for skatteyderne.
For det andet har Erhvervs- og Vækstministeriet oplyst, at det har kostet staten 485.000 kr. at undersøge 31 mobiltelefoners antennekvalitet.
Med tanke om, at der kommer ca. ti nye mobiltelefoner på markedet om måneden, vil det hurtigt gå hen og blive en stor udgift.
Det vil derfor være billigere og mere effektivt at have en fælles mærkningsordning i EU, da vi kan dele sekretariatsomkostninger og erfaringer med de andre EU-lande.
Det er muligt, at Dansk Folkeparti er imod EU, men hvorfor være modstander af en fælles mærkningsordning, der vil kunne være til gavn for de danske forbrugere?